E-1/2007

Mál þetta, sem dómtekið var 31. ágúst sl., er höfðað fyrir Héraðsdómi Reykjavíkur af Viðskiptanetinu hf., Þverholti 21, Reykjavík, á hendur A-kk-þgf B-kk-þgf S-kk-þgf, Vesturvangi 48, Hafnarfirði, með stefnu áritaðri um birtingu 19. desember 2006.

Stefnandi gerir þær dómkröfur að stefndi verði dæmdur til að greiða stefnanda skuld að fjárhæð 4.043.971 kr. ásamt dráttarvöxtum samkvæmt III. kafla vaxtalaga nr. 38/2001 frá 30. nóvember 2005 til greiðsludags. Þá er krafist málskostnaðar úr hendi stefndu að mati dómsins.

Stefndi krefst sýknu af öllum kröfum stefnanda og málskostnaðar úr hans hendi.

Málsástæður og lagarök stefnanda

Í málavaxtalýsingu stefnanda kemur fram að hann reki vöruskiptamiðlun og haldi yfirlit um vöruskiptabókhald viðskiptavina sinna sem þeim séu send mánaðarlega. Þeir viðskiptaaðilar sem gert hafi aðildarsamning við vöruskiptamiðlun stefnanda stofni vörubankareikning og greiði til stefnanda þjónustu- og veltugjöld af færslum gegnum vörubankareikning sinn. Stefndi í máli þessu hafi gerst viðskiptaaðili að vöruskiptamiðlun stefnanda þann 23. janúar 1997. Stefndi hafi fengið yfirdráttarheimild á vörubankareikning sinn sem hann hafi ekki greitt til baka en samkvæmt samþykktum um vöru- og þjónustuskipti milli viðskiptaaðila Viðskiptanetsins hf. beri viðskiptaaðilum að vöruskiptamiðluninni að selja vörur til að greiða fyrir skuldir á vörubankareikningum. Sé það ekki gert sé viðskiptaaðili skuldbundinn til að greiða mismuninn í formi peninga. Þann 30. nóvember 2005 hafi krafan verið send til innheimtu og hafi staðan á vöruskiptareikningi stefnda þá verið 4.403.971 krónur. Reynt hafi verið að fá stefnda til að jafna reikninginn án árangurs.

Stefnandi vísar til meginreglna um skuldbindingargildi samninga og efndir fjárskuldbindinga. Þá vísar hann til laga um firmaskrár nr. 42/1903 og laga um vexti og verðbætur nr. 38/2001. Varðandi varnarþing er vísað til 36. gr. laga nr. 91/1991.

Málsástæður og lagarök stefnda

Stefndi byggir sýknukröfu sína á því að stefnandi hafi í fyrsta lagi ekki sannað að um skuld sé að ræða og ekki ráðið bót á þeim göllum í málatilbúnaði, sem á voru, þegar málinu var áður stefnt, og leiddu til þess að fyrrverandi lögmaður stefnda kaus að fella það niður. Í öðru lagi hafi allar hugsanlegar kröfur á hendur stefnda verið fyrndar þann 14. maí 2003 eða a.m.k. að verulegu leyti. Í fyrra málinu hafi stefnandi miðað við höfuðstól pr. 27. júní 2002, 2.764.631 kr. og sé við það bundinn enda styðji gögn í þessu máli þann skilning.

Stefna í máli þessu hafi verið birt 19. desember 2006 og hafi þá allar kröfur verið fyrndar. Ekki hafi verið um samfelld viðskipti að ræða og viðskiptayfirlit ekki send. Samkvæmt 3. gr. laga nr. 14/1905 sé fyrningarfrestur 4 ár. Málshöfðunin árið 2003 hafi ekki rofið fyrningu þar sem stefnandi stefndi ekki að nýju innan 6 mánaða frá niðurfellingu málsins, sbr. 11. gr. fyrningarlaga nr. 14/1905.

Niðurstaða

Óumdeilt er að krafa stefnanda í máli þessu er að stofni til sú sama og í máli því er þingfest var á hendur stefnda í Héraðsdómi Reykjaness 14. maí 2003. Var það mál fellt niður að ósk aðila 27. júní 2003. Stefnufjárhæð í því máli var 2.674.631. kr., sem var staðan samkvæmt framlögðu vöruskiptayfirliti hinn 26. júní 2002. Ekki verður séð af yfirlitinu að áframhaldandi viðskipti hafi átt sér stað milli aðila að öðru leyti en því að þjónustugjöld hafa verið skuldfærð á stefnda. Þá kannast stefndi ekki við að hafa fengið sent reikningsyfirlit mánaðarlega, sbr. 20. gr. viðskiptaskilmála stefnanda.

Stefndi byggir á því að kröfur stefnanda á hendur sér séu fyrndar. Kröfur þær sem færðar hafa verið stefnda til skuldar samkvæmt framlögðu vöruskiptayfirliti fyrnast á fjórum árum samkvæmt 1. tl. 3. gr. laga nr. 14/1905. Kröfufjárhæð í fyrra máli stefnanda á hendur stefnda, 2.674.631. kr., samkvæmt vöruskiptayfirliti hinn 26. júní 2002, er hluti af stefnufjárhæð máls þessa. Fyrri málshöfðun rauf ekki fyrningarfrest þeirrar kröfu, þar sem mál þetta var ekki höfðað innan 6 mánaða frá því að hið fyrra mál var fellt niður, sbr. 11. gr. laga nr. 14/1905. Sá hluti kröfu stefnanda, þ.e. 2.674.631 kr. að höfuðstólsfjárhæð, var því fyrndur er mál þetta var höfðað með stefnu birtri 19. desember 2006. Ber því að sýkna stefnda af þeim hluta kröfunnar, en að öðru leyti er kröfum stefnanda vísað frá dómi vegna vanreifunar. Eftir atvikum þykir rétt að málskostnaður falli niður.

E-kk-nf Ó-kk-nf héraðsdómari kvað upp dóm þennan.

D Ó M S O R Ð :

Stefndi, A-kk-nf B-kk-nf S-kk-nf, skal vera sýkn af kröfu stefnanda, Viðskiptanetsins hf., að fjárhæð 2.674.631 kr., í máli þessu.

Að öðru leyti er kröfum stefnanda vísað frá dómi.

Málskostnaður fellur niður.

E-kk-nf Ó-kk-nf